KIRJALLINEN KYSYMYS E-2213/02 esittäjä(t): Karin Junker (PSE) komissiolle. Oxfamin Make Trade Fair -kampanjan tukeminen.



Virallinen lehti nro 242 E , 09/10/2003 s. 0012 - 0013



KIRJALLINEN KYSYMYS E-2213/02 esittäjä(t): Karin Junker (PSE) komissiolle (22. heinäkuuta 2002) Aihe: Oxfamin Make Trade Fair -kampanjan tukeminen Oxfam aloitti 11. huhtikuuta 2002 Make Trade Fair -kampanjan. Tällä kampanjalla Oxfam pyrkii helpottamaan köyhien maiden pääsyä Euroopan markkinoille. Yksi Oxfamin vaatimuksista on perustaa uusi instituutio edistämään jakelua ja estämään ylitarjontaa, jotta hinnat voidaan nostaa reilulle tasolle ja varmistaa, ettei tätä heikennetä sopimuksilla. Samalla olisi taattava uusien teknologioiden ja ennen kaikkea peruslääkkeiden saanti, myös WTO:n demokratisoinnin perusteella. Tähän saakka komissio on tukenut Fair Trade -aktiviteetteja jokseenkin toissijaisina. Siksi kysyn komissiolta, tukeeko se ja missä muodossa Oxfamin Make Trade Fair -kampanjaa tai aikooko se tukea sitä, erityisesti AKT-yhteistyön alalla. Pascal Lamyn komission puolesta antama vastaus (8. lokakuuta 2002) EU oli ensimmäisten joukossa ajamassa uutta kauppaneuvottelukierrosta, joka käynnistyi Dohassa marraskuussa 2001. Yksi kierrokselle asetetuista tavoitteista on edistää kehitysmaiden integroitumista maailmantalouteen. Kierroksen käynnistyttyä Genevessä on käyty neuvotteluja kyseisen tavoitteen saavuttamiseksi, ja neuvottelujen ansiosta kehitysmaiden tuotteiden pääsy EU:n markkinoille paranee varmasti. On kuitenkin huomattava, että EU ei jäänyt odottamaan kierroksen käynnistymistä vaan helpotti markkinoille pääsyä jo aiemmin tekemällään kaikki paitsi aseet -aloitteella, jonka ansiosta EU:n markkinat avattiin periaatteessa kaikille vähiten kehittyneistä maista peräisin oleville tuotteille. Vaikka pääsyn helpottuminen EU:n ja mahdollisesti muillekin markkinoille hyödyttää kehitysmaista valtaosan talouksia, se ei välttämättä riitä kuten Oxfamkin toteaa niille maille, jotka pääasiallisesti vievät hyödykkeitä. Komissio selvittää parhaillaan keinoja tämän ongelman ratkaisemiseksi. Maailman kauppajärjestön (WTO) neuvottelujen yhteydessä komissio aikoo nostaa esiin myös uuden teknologian, myös lääkkeiden, saatavuuteen liittyvät ongelmat ja on jo tehnyt asiaa koskevia ehdotuksia Genevessä. Lääkkeiden saannin parantamisesta WTO:n jäsenet antoivat Dohassa marraskuussa 2001 terveydellisten kysymysten ja teollis- ja tekijänoikeuksien kauppaan liittyvistä näkökohdista tehdyn sopimuksen välistä yhteyttä koskevan julistuksen; yhteisö on ehdottanut julistuksen kohtaan 6 liittyen muutosta edellä mainitun sopimuksen 31 artiklaan. Komissio myös jatkaa toimia WTO:n avoimuuden lisäämiseksi, mistä on osoituksena järjestön hiljattain tekemä päätös purkaa asiakirjojaan koskevia rajoituksia. Lisäksi komissio aikoo edistää kehitysmaiden integroitumista maailmantalouteen myös kahdenvälisellä ja alueellisella tasolla. Tämä koskee erityisesti Afrikan, Karibian ja Tyynenmeren (AKT) valtioita: Cotonoun sopimuksen mukaisesti yhteisö ja AKT-valtiot ovatkin käynnistämässä talouskumppanuussopimuksista käytäviä neuvotteluja. Komissio tukee jatkossakin yksityisyritysten toteuttamia reilun kaupan toimia samalla, kun se huolehtii kansainvälisistä velvollisuuksistaan. Lisäksi yhteisö on jo aktiivisesti mukana kansainvälisessä toiminnassa sen varmistamiseksi, että kansainväliset perushyödykemarkkinat toimisivat nykyistä avoimemmin ja tehokkaammin. Kampanjan käynnistymisen jälkeen komissio on ollut säännöllisesti yhteydessä Oxfamiin kokousten ja seminaarien tiimoilta ja tutustunut niissä tehtyihin ehdotuksiin. Vuoropuhelu on ollut rakentavaa ja hyödyllistä, ja sitä jatketaan varmasti Dohan kehitysohjelmaa koskevien neuvottelujen ja talouskumppanuussopimusneuvottelujen ajan ja vielä niiden jälkeenkin.